గాంధీ టాక్స్

గాంధీ టాక్స్ కిషోర్ పాండురంగ్ బేలేకర్ దర్శకత్వం వహించిన భారతీయ సినిమా. ఈ చిత్రాన్ని జీ స్టూడియోస్, క్యురియస్, పింక్‌మూన్ మెటా స్టూడియోస్, మూవీమిల్ నిర్మించాయి. సంభాషణలు లేని ఈ మూకీ చిత్రంలో విజయ్ సేతుపతి, అరవింద్ స్వామి, అదితి రావు హైదరీ, సిద్ధార్థ్ జాదవ్ నటించారు. ఇది 2023లో భారత అంతర్జాతీయ చలన చిత్రోత్సవంలో ప్రదర్శితమైంది. ఈ చిత్రానికి ఏ.ఆర్. రెహమాన్ సంగీతం అందించారు.

ఈ సినిమా 2026 జనవరి 30న థియేటర్లలో విడుదలైంది.

 కథ 
ముంబయిలోని ధారావిలో జీవించే నిరుపేద కుర్రాడు మహాదేవ్‌ విష్ణు (విజయ్‌ సేతుపతి). చదువుకు తగిన ఉద్యోగం దొరకదు. ముంబయి మున్సిపాలిటీలో ఒక జాబ్‌ కోసం ప్రయత్నించగా రూ.50,000 వేలు లంచం అడుగుతారు. తల్లి ఆరోగ్య పరిస్థితి మెరుగుపడాలన్నా, ప్రేమించిన అమ్మాయి (అదితీ రావ్‌ హైదరి)ని పెళ్లి చేసుకోవాలన్నా తనకు ఆ ఉద్యోగం చాలా కీలకం. దీంతో తనకు అవసరమైన ఆ డబ్బు కోసం నైతిక విలువల్ని పక్కకు పెట్టి ఓ తప్పుడు పనికి సిద్ధమవుతాడు. ఇక ముంబయిలోని బోస్‌మన్‌ (అరవింద్‌ స్వామి)ది మరో కథ. ఇండియాలో బిగ్గెస్ట్‌ బిజినెస్‌మెన్‌గా ఓ వెలుగు వెలిగిన తను వ్యాపారంలో నష్టాల కారణంగా ఒక్కసారిగా రోడ్డున పడతాడు. అతని వ్యాపార సామ్రాజ్యమంతా కుప్పకూలిపోతుంది. తన బిజినెస్‌లో పెట్టుబడి పెట్టిన ఇన్వెస్టర్లంతా డబ్బు కోసం కోర్టు మెట్లెక్కడంతో సొంత బంగ్లాని కూడా విడిచి వెళ్లక తప్పని పరిస్థితి ఎదురవుతుంది. దీంతో ఈ ఆర్థిక సమస్యల నుంచి బయటపడేందుకు బోస్‌మన్‌ ఓ ఆలోచన చేస్తాడు. మరి అదేంటి? డబ్బు వల్ల వీరి జీవితాలు ఎలా కలుసుకున్నాయి? దాన్ని సంపాదించే క్రమంలో ఎదుర్కొన్న సవాళ్లేంటి? ఆఖరికి వాళ్లు తమ లక్ష్యాల్ని చేరుకున్నారా? లేదా? ఈ కథలో మహేశ్‌ మంజ్రేకర్, సిద్ధార్థ్‌ జాదవ్‌ పాత్రలకి ఉన్న ప్రాధాన్యత ఏంటి? అన్నది మిగిలిన కథ. 

నటీనటులు
విజయ్ సేతుపతి (మహదేవ్ పాత్రలో)
అరవింద్ స్వామి (బోస్‌మాన్ పాత్రలో)
అదితి రావు హైదరీ (లయర్ పాత్రలో)
సిద్ధార్థ్ జాదవ్ (దొంగ పాత్రలో)
మహేష్ మంజ్రేకర్

నిర్మాణం
2021 జనవరిలో కిషోర్ పాండురంగ్ బేలేకర్ దర్శకత్వంలో తన తదుపరి చిత్రం గాంధీ టాక్స్ అని విజయ్ సేతుపతి ప్రకటించారు. ప్రధాన చిత్రీకరణ 2022 మేలో ప్రారంభమవగా, 2022 అక్టోబరు 2న చిత్రం గురించి అధికారిక ప్రకటన వెలువడింది.

స్పందన
ప్రముఖ వార్తా పోర్టల్స్ మరియు విమర్శకుల నుండి ఈ చిత్రానికి సానుకూల స్పందన లభించింది: ది హిందూ పత్రికకు చెందిన ఎస్.ఆర్. ప్రవీణ్ ఇలా వ్రాశారు: "గాంధీ టాక్స్ అక్కడక్కడా దారి తప్పినప్పటికీ, భారీ శబ్దాలతో వచ్చే పాన్-ఇండియా సినిమాల కాలంలో, ప్రధాన నటులతో మూకీ సినిమా చేసే సాహసం చేసినందుకు బేలేకర్‌ను అభినందించాలి". ఫస్ట్ పోస్ట్ ప్రతినిధి ప్రియాంక సుందర్ అభిప్రాయం ప్రకారం: "పెట్టా, విక్రమ్, జవాన్ సినిమాల తర్వాత, ఇందులో విజయ్ సేతుపతి కేవలం విలన్‌గా కాకుండా, వైవిధ్యం చూపిన నటుడిగా కనిపిస్తారు". ఈనాడు తన రివ్యూలో "ఆధునిక కాలంలో గాంధేయ విలువల అవసరాన్ని మౌనంగానే చాటిచెప్పిన అరుదైన ప్రయోగమని" పేర్కొంది. విజయ్ సేతుపతి తన హావభావాలతో సినిమాను నడిపించారని, ఏఆర్ రెహమాన్ సంగీతం చిత్రానికి వెన్నెముక అని 10టివి తన రివ్యూలో ప్రశంసించింది.

మూలాలు

 వెలుపలి లంకెలు 

వర్గం:2026 తెలుగు సినిమాలు